Vrou eerste keer aan stuur van SANParkeHapiloe Sello (Foto: Verskaf) Dit is die heel eerste keer sedert die Suid-Afrikaanse Nasionale Parkeraad (SANParke) se stiging in 1926 dat ŉ vrou aan die hoof van dié instelling staan. Hapiloe Sello is Woensdag ná ŉ kabinetsvergadering as uitvoerende hoof van SANParke aangestel. Volgens Pam Yako, voorsitter van die SANParke-raad, is die raad verheug om ŉ leier van Sello se kaliber in die rol aan te stel – “iemand met diepgewortelde kennis van die onderlinge verbondenheid van bewaring, toerisme en mense”. “Ek twyfel nie daaraan dat SANParke in goeie hande is vir die volgende fase van sy groei nie,” het Yako gesê. Sello het in 2015 by SANParke aangesluit as uitvoerende hoofbestuurder vir toerisme-ontwikkeling en -bemarking en het onder meer as SANParke se uitvoerende hoof opgetree vanaf Junie tot November verlede jaar. “As hoof van toerisme het sy aan die hoof gestaan van die implementering van die organisasie se kommersialiseringstrategie en verskeie toerismeprodukte, geleenthede en strategiese vennootskappe, wat gehelp het om die nodige hulpbronne vir die SANParke in te bring.” Yako sê Sello se aanstelling is ŉ belangrike stap vorentoe vir transformasie en vrouebemagtiging in die sektor. “Dit is ŉ groot sprong vorentoe vir Afrika-bewaring en toerisme as ŉ katalisator vir vooruitgang en volhoubare verandering.” Die raad het Sello sterkte en voorspoed toegewens vir haar nuwe rol. “Ons moedig interne én eksterne belanghebbendes verder aan om haar in hierdie rol te ondersteun.”